Tunnelgjennomslaget mellom bydelen Fyllingsdalen og Bergensdalen var spådd til å være ferdig november 2020.

Men i sommer stoppet gravingen opp 300 meter inne i tunnelen.

Sprekker gjorde at store vannmengder fosset ut i tunnelen.

I flere uker måtte Enteprenøren i stedet konsentrere seg om å tette hull i taket. Grunnvannet sank med syv meter, og fjellkvaliteten ble konstatert dårligere enn forventet.

Nå opplyser Rune Jenssen, informasjonsrådgiver Bybanen Utbygging, at prosjektet blir forsinket i underkant av et halvt år som følge av skadene.

– Alt i alt er vi nok forsinket med 4–5 måneder, skriver han i en e-post til NRK.

Skal grave fra begge sider

Bybanen Utbygging er nå i dialog med entreprenøren for å se på muligheter for å hente inn forsinkelsen.

Entreprenøren NCC jobber allerede iherdig med å bli ferdig med arbeidet med Mindemyren og nye Kristianborg holdeplass.

– Vi forserer nå arbeidet ved Kristianborg, noe som betyr at arbeider med å sprenge tunnelen fra både Fyllingsdalen og Kristianborg vil kunne være i gang i juni, opplyser Jenssen.

VANNPROBLEMATIKK: I fjor sommer møtte arbeiderne på mer vann enn ventet. Foto: Simon Skjelvik Brandseth / NRK

Opprinnelig skulle de 2900 meterne bli drevet inn nesten hele veien fra Fyllingsdalen. Nå er planen å også grave ut mellom 500 og 1000 meter fra Kristianborg.

Henning Simonsen, regionsjef i NCC Vest, opplyser at arbeidet på Mindemyren er i rute og vil bli ferdig i juni.

Vet ikke kostnaden

Jenssen konstaterer at vannproblemene sinker arbeidet.

– Vi er i dialog med entreprenør for å se på muligheter for å hente inn forsinkelsen. Utfordringen er at vi fremdeles vil ha behov for vannsikring i tunnelene fremover, forklarer Rune Jenssen.

FORSERT: Området skal være ferdig om fire måneder. Foto: Dag Harald Kvammen / NRK

Jenssen vet ikke sikkert om forsinkelsene vil medføre ekstra kostnader. Målet er at Bybanen ikke skal koste mer enn 7,1 milliarder kroner.

Han forklarer at kontrakten mellom entreprenøren inneholder mekanismer som tar høyde for forlenget byggetid, som for eksempel følge av økte mengder med vannsikring i tunnelen.

Til tross for forsinkelser blir ikke sluttdatoen for Bybanen til Fyllingsdalen endret:

– Vi holder fortsatt på sluttdato for prosjektet som er 2022-2023, opplyser han.

Les også: Regnvann fosser inn i venteskurene på Bybanen: – Vått til og med på soldager!